ส.ป.ก.จ่อมอบเอกสารสิทธิ์พื้นที่ยึดคืนตาม ม.44 ให้เกษตรกรใน 6 จังหวัด
ส.ป.ก.จ่อมอบเอกสารสิทธิ์พื้นที่ยึดคืนตาม ม.44 จำนวน 24 แปลง กว่า 1.6 หมื่นไร่ ให้เกษตรกรใน 6 จังหวัด
22 มิ.ย. 2560

นายสมปอง อินทร์ทอง เลขาธิการ สำนักงานการปฏิรูปที่ดินเพื่อเกษตรกรรม (ส.ป.ก.) เปิดเผยว่า ขณะนี้ ส.ป.ก.สามารถดำเนินการจัดที่ดินและมอบเอกสารสิทธิ ในพื้นที่ยึดคืนตาม ม.44 ให้แก่เกษตรกรในรูปแบบสหกรณ์ได้ในพื้นที่ 6 จังหวัด คือ สุราษฎร์ธานี สระแก้ว เชียงใหม่ กาญจนบุรี นครราชสีมา และชลบุรี จำนวน 24 แปลง เนื้อที่ 16,742 ไร่ ซึ่งจะสามารถรองรับเกษตรกรผู้ไร้ที่ดินทำกินได้จำนวน 1,384 ราย
ทั้งนี้ ส.ป.ก.จะเสนอให้ พล.อ.ฉัตรชัย สาริกัลยะ รมว.เกษตรและสหกรณ์ เชิญ พล.อ.ประยุทธ์ จันทร์โอชา นายกรัฐมนตรี ไปเป็นประธานในการมอบหนังสือเข้าทำประโยชน์ในเขตปฏิรูปที่ดินให้แก่เกษตรกรในรูปแบบสหกรณ์ที่จังหวัดสระแก้ว ซึ่ง ส.ป.ก. มีการพัฒนาพื้นที่ พัฒนาโครงสร้างพื้นฐาน พร้อมทั้งจะส่งเสริมให้เกษตรกรเลี้ยงโคเนื้อแบบประณีต (โคบาลบูรพา) และส่งเสริมการปลูกหญ้าเนเปียร์ เพื่อเป็นอาหารสัตว์และลดต้นทุนการผลิต
ด้านนายปริญญา เพ็งสมบัติ โฆษกกระทรวงเกษตรและสหกรณ์ เปิดเผยว่า หลังจากส.ป.ก. ได้ดำเนินการยึดคืนพื้นที่ตามคำสั่งหัวหน้าคณะรักษาความสงบแห่งชาติ (คสช.) ที่ 36/2559 เรื่องมาตรการในการแก้ไขปัญหาการครอบครองที่ดินในเขตปฏิรูปที่ดินเพื่อเกษตรกรรมโดยมิชอบด้วยกฎหมาย ซึ่งในปี 2560 ส.ป.ก.มีพื้นที่เป้าหมาย 100,000 ไร่ เพื่อนำที่ดินเข้าสู่กระบวนการปฏิรูปที่ดิน โดยในระยะแรก ส.ป.ก.ได้ดำเนินการปรับปรุงพัฒนาพื้นที่แล้ว 30,000 ไร่ จำนวน 33 แปลง ในพื้นที่ 9 จังหวัด และระยะที่สอง ในพื้นที่ส่วนที่เหลือเนื้อที่ประมาณ 70,000 ไร่ จำนวน 71 แปลง ในพื้นที่ 14 จังหวัด